|  |
| --- |
| FYSISK OG PSYKISK FUNKTIONSNEDSÆTTELSE |
| fra ung til voksen |

# FRA UNG TIL VOKSEN

Når du fylder 18 år, er du voksen ifølge loven, og der gælder nye regler for dig, når du har en fysisk eller psykisk funktionsnedsættelse.

For at kunne hjælpe dig så godt som mulig i overgangen fra ung til voksen, bliver du allerede som 15-årig tilknyttet Vordingborg Kommunes Ungecenter. Her kan du og din familie få hjælp og vejledning.   
  
Folderen giver dig et overblik over de væsentligste ændringer i din overgang fra ung til voksen.

Du er altid velkommen til at kontakte kommunens Ungecenter, hvis du har brug for mere information eller har spørgsmål. Se kontaktinformation på folderens bagside eller [vordingborg.dk/ungecenter](http://www.vordingborg.dk/ungecenter).

**INDHOLD**

[FRA UNG TIL VOKSEN 2](#_Toc33772980)

[NÅR DU BLIVER 15 ÅR 3](#_Toc33772981)

[NÅR DU BLIVER 17½ ÅR 3](#_Toc33772982)

[NÅR DU BLIVER 18 ÅR 4](#_Toc33772983)

[STØTTE TIL VOKSNE 4](#_Toc33772984)

[ANDEN STØTTE 6](#_Toc33772985)

[TIL FORÆLDRE 7](#_Toc33772986)

# Når du bliver 15 ÅR

Når du fylder 15 år, får du en ny ungerådgiver i kommunens Ungecenter. Ungerådgiveren skal være med til at give dig en god og tryg overgang til at blive voksen.

**Første møde**

Din børnesagsbehandler inviterer dig og dine forældre/primære voksne til et møde, hvor I sammen hilser på din nye ungerådgiver, og taler om, hvad der skal være fokus på frem til du bliver 18 år.

Efter dette møde, vil det være din ungerådgiver, der inviterer dig og dine forældre/primære voksne til statusmøder ca. hvert halve år – eller når der er behov for det. På statusmøderne vil der udover dine ønsker til fremtiden være fokus på uddannelse, boligsituation og forsørgelse.

# NÅR DU BLIVER 17½ ÅR

Når du fylder 17½ år, er det tid til at holde et statusmøde, og din ungerådgiver inviterer dig og dine forældre/primære voksne. Nu bliver du snart myndig og derfor er det ekstra vigtigt, at du/I sammen med din ungerådgiver får lagt en god plan.

Det vil være relevant at drøfte mulighederne for fortsat støtte (efterværn), hvis du har en kontaktperson eller er anbragt inden det 18. år.

Der kan også inviteres andre parter med til mødet f.eks. vejledere, der kan rådgive om uddannelse eller muligheder for støtte.

# NÅR DU BLIVER 18 ÅR

Når du fylder 18 år, inviteres du og dine forældre/primære voksne til et sidste fælles statusmøde for at sikre en god overgang til, at du nu bliver personligt myndig. At blive personlig myndig betyder, at du i det omfang du kan, selv skal tage ansvar for dit liv.

Der vil være fokus på, at du flytter i egen bolig og begynder på en uddannelse eller et arbejde, fordi du så vidt muligt skal forsørge dig selv.

**Vigtige ændringer i forhold til kommunen**

* Du inviteres til møder med din rådgiver alene - dine forældre bliver kun involveret i dit samarbejde med kommunen, hvis du ønsker det, og vil ikke som før være automatisk involveret.
* Vurdering af behov for støtte vil kun være med fokus på dine egne behov – og ikke som før på din families behov.
  + Vurderingen sker efter voksenbestemmelserne i Serviceloven

Dine forældre kan søge om værgemål, hvis du har en meget betydelig funktionsnedsættelse. Det betyder, at de fortsat vil kunne handle på dine vegne.

# STØTTE TIL VOKSNE

Som voksen er der mange muligheder for støtte, hvis din sygdom eller funktionsnedsættelse betyder, at du har brug for hjælpemidler eller andet, for at kunne bo selv, tage en uddannelse eller arbejde. Den støtte du kan få, tager udgangspunkt i en konkret og individuel vurdering af dig i forhold til dine ressourcer og udfordringer.

I Ungecentret kan du få vejledning og rådgivning om dine muligheder, og de formidler kontakten til den relevante afdeling i kommunen, der kan afklare, om du kan få støtte. Nedenfor er der eksempler på støtte. Du kan også læse mere på [vordingborg.dk/ungecenter.](https://vordingborg.dk/borger/uddannelse-ledighed-og-pension/ungecenter/hjaelp-til-unge-og-familier)

**Uddannelse**

* Ordinært uddannelsesforløb: For dig, der på trods af din funktionsnedsættelse kan gennemføre en ungdomsuddannelse på ordinære vilkår.
* Brobygningsforløb: Giver dig mulighed for at besøge og opleve miljøet på ungdomsuddannelser, og dermed gøre det lettere for dig at vælge uddannelse.
* FGU: Forberedende Grunduddannelse der kan hjælpe dig med at blive klar til en erhvervsuddannelse, gymnasial uddannelse eller job.
  + EGU: Erhvervs grunduddannelse er et forløb under FGU, hvor du mest er i praktik i en virksomhed.
* STU: Særlig tilrettelagt ungdomsuddannelse for dig, der af forskellige grunde ikke kan gennemføre en ordinær ungdomsuddannelse.
* SPS: Specialpædagogisk støtte til at kunne gennemføre en uddannelse. Det er uddannelsesstedet, der skal ansøge om støtten og betaler for den.

**Beskæftigelse og aktiviteter**

* Ordinært arbejde / fritidsjob: For dig, der på trods af din funktionsnedsættelse kan arbejde på ordinære vilkår.
* Fleksjob: Arbejde på særlige vilkår suppleret med offentlig ydelse.
* Skånejob: Arbejde på særlige vilkår, hvis du er førtidspensionist.
* Beskyttet beskæftigelse: Arbejde med særlige hensyn, hvis du er førtidspensionist.
* Aktivitetstilbud: Aktiviteter og samvær med andre mennesker, hvis du har en betydelig nedsat psykisk eller fysisk funktionsevne.

**Diverse former for hjælp og støtte**

Du kan ansøge om hjælp og støtte, hvis din funktionsnedsættelse er betydelig eller varig, eller du har særlige sociale udfordringer. For eksempel:

* Botilbud
* Boligindretning, der gør din bolig bedre egnet som opholdssted
* Socialpædagogisk støtte i dit hjem eller på værested
* Hjælp til personlig pleje og/eller praktiske gøremål
* Hjælpeordning til ansættelse af hjælpere i hjemmet.
* Hjælpemidler, der kan gøre dig mere selvstændig/uafhængig
* Ledsageordning til aktiviteter uden for hjemmet
* Handicapbil, indretning eller køb af bil
* Dækning af merudgifter som følge af din funktionsnedsættelse

Du kan læse mere om mulighederne på [vordingborg.dk/ungecenter](https://vordingborg.dk/borger/uddannelse-ledighed-og-pension/ungecenter/hjaelp-til-unge-og-familier).

# ANDEN STØTTE

Der er også muligheder for at få støtte, der ikke kræver en ansøgning. Du kan for eksempel henvende dig til følgende steder:

* **ViSP:** undervisning, rådgivning og vejledning om hørelse, tale, hjerneskade og kognition samt læsning og læring. Se [visp.dk](http://www.visp.dk)
* **Synscentralen:** undervisning, rådgivning og vejledning samt afprøvning af synshjælpemidler. Se [vordingborg.dk/synscentralen](http://www.vordingborg.dk/synscentralen)
* **Netværksstedet Opland,** for dig mellem 16 og 30 år, der vil mødes med andre unge. Se [vordingborg.dk/opland](http://www.vordingborg.dk/opland)
* **Væresteder for voksne med psykiske problemer**, deltag i aktiviteter, tale med medarbejdere og ligesindede. Der er væresteder i Præstø, Stege og Vordingborg. Se [vordingborg.dk/væresteder](https://vordingborg.dk/borger/omsorg-og-saerlig-stoette/aktiviteter-beskyttet-beskaeftigelse-og-vaeresteder/vaeresteder)

# TIL FORÆLDRE

For mange forældre kan det være svært at lade den unge med funktionsnedsættelse flytte hjemmefra og give slip på det daglige ansvar, når den unge fylder 18 år. I skal være opmærksomme på, at I ikke længere er juridisk part i jeres barns sag, og at I kan få følelsen af at være sat udenfor.

Den børnesagsbehandler I har haft frem til nu, rådgiver både jer og jeres barn om overgangen til Ungecentret (se afsnittet ’Når du bliver 15 år’ s. 3)

Når den unge bliver myndig, kan det være relevant at undersøge forhold om værgemål, testamente, arv og forsikring. Handicaporganisationer, advokat/retshjælp og Familieretshuset, kan rådgive om disse forhold.

**Vigtige ændringer når jeres barn fylder 18 år**

* I har ikke længere forsørgelsespligt, og I kan ikke modtage den eventuelle hjælp, I har modtaget i henhold til lov som social service f.eks. tabt arbejdsfortjeneste. Støtten vil ophøre uden varsel.
* Hvis I bor i lejebolig, skal I være opmærksomme på, at eventuel boligstøtte kan blive ændret/ophøre.
* I kan søge om værgemål, hvis jeres barn har en meget betydelig funktionsnedsættelse.

|  |
| --- |
|  |

|  |
| --- |
|  |

|  |
| --- |
| **UNGECENTRET**  Rådhustorvet 15, 4760 Vordingborg  Telefon: 55 36 32 00  Send sikker mail via [borger.dk/digital post](https://nemlog-in.dk/login.aspx/noeglekort)  [Vordingborg.dk/ungecentret](https://vordingborg.dk/borger/uddannelse-ledighed-og-pension/ungecenter/hjaelp-til-unge-og-familier) |